Producătorul de utilaje agricole şi forestiere IRUM, controlat de familia Oltean din Reghin, a bugetat pentru acest an investiţii de peste 6 mil. euro, axate în principal pe înlocuirea treptată a maşinilor-unelte convenţionale cu maşini unelte cu comandă numerică, reutilarea laboratoa­re­lor de încercări, dezvoltarea unor produse noi, construcţia de spaţii de producţie şi optimizarea proceselor, scrie Ziarul Financiar.

În urma investiţiilor realizate de companie în anii trecuţi, IRUM şi-a mărit capacităţile de producţie şi a reuşit să aducă îmbunătăţiri utilajelor, a adăugat noi produse în portofoliu, au fost deschise noi puncte de lucru, iar echipele de vânzări şi service s-au dezvoltat foarte mult.

”Anul trecut, IRUM a finalizat execuţia şi omologarea de tip a noului tractor agricol românesc, denumit TAGRO, un proiect ce aparţine în totalitatea companiei noastre. Dezvoltarea prototipurilor s-a făcut utilizând cele mai moderne metode de lucru existente în realizarea acestor tipuri de produse, investiţia totală ridicându-se la peste 4 milioane de euro”, a declarat Mircea Eugen Oltean, directorul general al IRUM Reghin, citat de ZF.

Producţia în serie a tractorului TAGRO va începe în aprilie 2019, iar în primul an vor fi fabricate şi vândute 200 de unităţi, în 2020 se va ajunge la 300 de tractoare, iar până la finele lui 2021 compania vrea să depăşească pragul de 500 de utilaje agricole de acest tip produse şi comercializate. Noul tractor agricol românesc este rezultatul centrului de cercetare şi dezvoltare iFOR, o investiţie totală de 11,9 mil. lei (circa 2,7 mil. euro), cofinanţată parţial printr-un proiect european de 6,4 mil. lei, realizată de IRUM la Reghin.

IRUM produce în fabrica din Reghin tractoare şi utilaje TAF (tractoare articulate forestiere), utilaje agricole, încărcătoare, transportoare, echipamente pentru întreţinerea drumurilor forestiere, însă fabrică şi piesele aferente acestora.